Palvelu lopetetaan toistaiseksi työn järjestelyn haasteiden takia.

Kela kertoo tiedotteessaan, että monet asiakkaat ovat kokeneet palvelun hyödylliseksi. Elias Lahtinen

Kela lopettaa joulun jälkeen toistaiseksi puhelinpalvelun, jossa on palveltu asiakkaita venäjäksi, somaliksi ja arabiaksi.

Kela kertoo asiasta tiedotteessa.

Puhelinpalvelu on auttanut asiakkaita Kelan etuuksiin liittyvissä kysymyksissä etenkin asioinnin alkuvaiheessa. Kela kertoo tiedotteessaan, että monet asiakkaat ovat kokeneet palvelun hyödylliseksi.

Aikavälillä tämän vuoden tammikuun ja marraskuun välisenä aikana puhelinpalvelussa on palveltu keskimäärin 2 080 asiakasta kuukaudessa.

Kela on päättänyt lopettaa palvelun toistaiseksi työn järjestelyn haasteiden takia.

– Tämä on todella valitettava asia. Tulevaisuudessa toivomme voivamme sekä jatkaa että kehittää palvelua. Olemme nähneet, että palvelusta on ollut hyötyä asiakkaille, kertoo pääkaupunkiseudun asiakaspalveluyksikön johtaja Matti Kujala Kelan tiedotteessa.

Kela toteaa tiedotteessaan, että palvelu tullaan järjestämään jollain muulla tavalla.

– Kelan asiakkailla on myös oikeus tulkkaukseen, jos asiointi Kelassa ei onnistu omalla äidinkielellä tai jos Kelan toimihenkilön kanssa ei löydy yhteistä kieltä. Tarvittaessa Kela järjestää asiakkaalle ulkopuolisen ammattitulkin.